als_Latn dik_Latn sag_Latn
Ish trajneri i mirënjohur, Gerd Haxhiu, ka dhënë mendimin tij për “Gazeta e Sportit” për ndeshjen e sotme midis Tiranës dhe Partizanit.
Sipas tij, shtyrja e derbit ka anuar në anën e Tiranës, ndërkohë që ka argumentuar se Partizani nuk ndodhet në një situatë të mirë edhe pse kjo nuk pritet të jetë pengesë në takimin e sotëm.
“Shtyrja e derbit në këtë rast ka favorizuar Tiranën dhe ka penalizuar ekipin e Partizanit. Tirana vinte në ndeshjen e mëparshme që u anulua pas një humbje në Laç, ndërsa Partizani shkonte pas fitores në ndeshjen ndaj Teutës në Fier.
Në momentin aktual shikoj më të favorizuar Tiranën, sepse vjen më mirë nga ana psikologjike pas fitores ndaj Kukësit dhe lojës shumë të mirë ndaj Korçës. Tirana vjen me paraqitje bindëse. Unë kam qenë kritik ndaj Tiranës për mënyrën se pësonte lehtësisht gola, ndërsa në ndeshjet e fundit ka zhvilluar lojëra shumë të mira edhe në mbrojtje.
Ndaj Kukësit kam parë një Tiranë të frikshme. Ndërsa në humbjen në Korçë zhvilloi një ndeshje shumë të mirë, ku u mund vetëm nga një penallti. Ndërsa Partizani është i rënduar në këtë aspekt pas humbjes në Shkodër ndaj Vllaznisë.
Gjithsesi derbi ka veti që i fshin të gjitha këto që sapo thashë më lart dhe ekipet janë vetvetiu të karikuara në maksimum për të marrë fitoren nga vetë historia dhe pritshmëria. Mendoj se në këtë aspekt do të jetë një takim shumë i barabartë midis të dy ekipeve”, u shpreh Haxhiu.
als_Latn als_Latn als_Latn als_Latn als_Latn als_Latn